### ΟΜΗΡΟΥ ΟΔΥΣΣΕΙΑ

### π 185-336

**Στόχοι**: οι μαθητές:

* να κατανοήσουν το περιεχόμενο της ενότητας
* να παρακολουθήσουν τη σκηνή αναγνωρισμού Οδυσσέα - Τηλέμαχου και να κατανοήσουν τη διαδικασία αναγνωρισμού πατέρα - γιου
* να αισθανθούν τα συναισθήματα της σκηνής
* να κατανοήσουν τον λειτουργικό ρόλο της σκηνής του αναγνωρισμού
* να διακρίνουν τα στάδια στο σχέδιο μνηστηροφονίας και τους τρόπους δράσης που απαιτούνται από τους δύο πρωταγωνιστές για την επιτυχία του σχεδίου
* να ηθογραφήσουν τον Οδυσσέα από το σχέδιο μνηστηροφονίας
* να κατανοήσουν τον λειτουργικό ρόλο του σχεδίου μνηστηροφονίας
* να γνωρίσουν τις θρησκευτικές αντιλήψεις των αρχαίων Ελλήνων.

### Επεξεργασία του κειμένου:

**1. Ανάγνωση της ενότητας.**

**2. Ποιο είναι το θέμα της ενότητας;** (τίτλος: Αναγνωρισμός Οδυσσέα - Τηλέμαχου – Κατάστρωση

 του σχεδίου μνηστηροφονίας)

**3. Χωρίστε την ενότητα σε θεματικές υποενότητες και δώστε τίτλους.** (α) 185-254: αναγνωρισμός Οδυσσέα - Τηλέμαχου, β) 259-336: κατάστρωση του σχεδίου μνηστηροφονίας)

**4. Βλέπε σ. 119 σχολ. εγχ. για το τυπικό της αναγνώρισης.**

**5. Ποιος είναι ο ρόλος της Αθηνάς στη σκηνή του αναγνωρισμού;** (185-195: επιφάνεια θεάς – οδηγίες στον Οδυσσέα: α) να αποκαλυφθεί στον γιο του, β) να καταστρώσουν το σχέδιο μνηστηροφονίας, γ) μετά να κατεβούν στην πόλη / φλέγεται και η ίδια για μάχη / ανθρωπομορφισμός – παράλλαξη του Οδυσσέα / με το ραβδί της / μαγικό, παραμυθικό στοιχείο – ο ποιητής θέλει να εισαγάγει στη σκηνή του αναγνωρισμού τον Οδυσσέα αναγεννημένο σωματικά, ψυχικά και ενδυματολογικά)

**6. Πώς αντιδρά ο Τηλέμαχος όταν βλέπει τον Οδυσσέα μεταμορφωμένο;** (196-206: εκπλήσσεται, τρομάζει, νομίζει ότι είναι θεός, νιώθει δέος, καταφεύγει σε προσευχή εξιλασμού / θρησκευτικές αντιλήψεις)

**7. Πώς αποκαλύπτεται ο Οδυσσέας στον γιο του;** (207-213: με έναν πολύ σύντομο και άμεσο λόγο – έπειτα φιλάει τον γιο του κλαίγοντας / είναι κατασυγκινημένος / οικογενειακή, συγκινητική και τρυφερή σκηνή)

**8. Πώς αντιδρά ο Τηλέμαχος;** (214-224: είναι δύσπιστος / συνεχίζει να νομίζει ότι είναι έργο θεού – γιατί είναι αφύσικη για τους θνητούς η μεταμόρφωση – επίσης, όλα έγιναν πολύ γρήγορα)

**9. Πώς αίρει ο Οδυσσέας τη δυσπιστία του Τηλέμαχου;** (225-235: εξηγητικός λόγος / απόδειξη της ταυτότητάς του → ο ρόλος της Αθηνάς / παντοδυναμία των θεών / θρησκευτικές αντιλήψεις)

**10. Ποιο είναι το αποτέλεσμα του λόγου του Οδυσσέα;** (239-254: συντελείται ο αναγνωρισμός / έκφραση συναισθημάτων – ο Τηλέμαχος με δάκρυα πέφτει πάνω στον Οδυσσέα αγκαλιάζοντάς τον – κλαίνε σπαρακτικά και οι δύο – σαν πουλιά που κυνηγοί τούς πήραν τα μικρά τους / ανάλυση παρομοίωσης: α) 243-244 = αναφορικό μέρος, β) 245 = δεικτικό μέρος, γ) κοινός όρος = η οξύτητα του θρήνου λόγω της στέρησης – κλαίνε πατέρας και γιος για όλα αυτά που πέρασαν τόσα χρόνια, πόνους, στερήσεις, νοσταλγίες, ελπίδες, απογοητεύσεις / θρήνος περισσότερο από την ανάμνηση της στέρησης παρά από τη χαρά του αναγνωρισμού / γι’ αυτό και η συγκεκριμένη παρομοίωση – σκηνή οικογενειακή, τρυφερή, ζεστή, ανθρώπινη, άκρως συγκινητική – στη συνέχεια, τα άστοχα ερωτήματα του Τηλέμαχου για το καράβι και την ταυτότητα αυτών που βοήθησαν τον Οδυσσέα να φτάσει στην Ιθάκη, και οι απαντήσεις του Οδυσσέα α) διακόπτουν την παρατεταμένη συγκίνηση, και β) προωθούν τον διάλογο για την κατάστρωση του σχεδίου μνηστηροφονίας)

**11. Γιατί ήταν απαραίτητη η σκηνή του αναγνωρισμού; Ποιο σκοπό του έργου εξυπηρετεί;** (λειτουργικός ρόλος → προωθεί την εξέλιξη του έπους → πατέρας και γιος θα καταστρώσουν και θα εφαρμόσουν το σχέδιο μνηστηροφονίας)

**12. Από πόσα και ποια στάδια αποτελείται το σχέδιο μνηστηροφονίας;** (298-336: σχέδιο – α) 298-299: την επόμενη μέρα το πρωί ο Τηλέμαχος να πάει στο παλάτι και να συγχρωτιστεί με τους μνηστήρες, β) 300-301: αργότερα θα έρθει με τον Εύμαιο και ο ίδιος ο Οδυσσέας, με τη μορφή ενός γέρου, γ) 302-308: αν οι μνηστήρες κακομεταχειριστούν τον Οδυσσέα, ο Τηλέμαχος να μην αντιδράσει, αλλά να έχει ψυχραιμία και να κάνει υπομονή, δ) 309-327: όταν ο Οδυσσέας κάνει νεύμα στον Τηλέμαχο, εκείνος να μαζέψει όλα τα όπλα από την αίθουσα και να τα κρύψει σε δωμάτιο στον πάνω όροφο, εκτός από αυτά που θα χρειαστούν οι δυο τους ε) 328-332: απολύτως κανείς να μη μάθει για την παρουσία του Οδυσσέα στην Ιθάκη και στο παλάτι, στ) 333-336: ο Οδυσσέας με τον Τηλέμαχο θα δοκιμάσουν την εμπιστοσύνη και αφοσίωση των δούλων, αντρών και γυναικών)

**13. Ποιες συμπεριφορές επιβάλλεται να ακολουθήσουν ο Τηλέμαχος και ο Οδυσσέας για την επιτυχία του σχεδίου;** (φυσικότητα, ψυχραιμία, υπομονή, ετοιμότητα, συγχρονισμό, ταχύτητα κινήσεων, μυστικότητα)

**14. Πώς ηθογραφείται ο Οδυσσέας από την κατάστρωση του σχεδίου;** (εύστροφος, προνοητικός, μεθοδικός, οργανωτικός)

**15. Ποιο σκοπό του έργου εξυπηρετεί η κατάστρωση του σχεδίου μνηστηροφονίας;** (προοικονομεί τις εξελίξεις στην *Οδύσσεια* → *Μνηστηροφονία*)

**16. Σε ποια σημεία της ενότητας εκφράζονται θρησκευτικές αντιλήψεις της ομηρικής εποχής;** (203-206, 232-235, 233, 220-222, 217-218: κατοικία των θεών ο ουρανός – προσευχή εξιλασμού – εξιλαστήρια θυσία – παντοδυναμία των θεών / αυτοί ορίζουν τη μοίρα των ανθρώπων – ανθρωπομορφισμός των θεών)

### Εργασίες:

1) Να περιγράψετε τη διαδικασία του αναγνωρισμού Οδυσσέα - Τηλέμαχου διακρίνοντας τα στάδια από τα οποία περνά.

2) Να περιγράψετε τα συναισθήματα του Οδυσσέα και του Τηλέμαχου όταν συντελείται ο αναγνωρισμός, αναλύοντας και την παρομοίωση στους στίχους 243-245.

3) Γιατί ο Οδυσσέας και ο Τηλέμαχος, ενώ θα έπρεπε να χαίρονται με τον αναγνωρισμό, ξεσπούν σε θρήνο; Με ποιο τρόπο ο ποιητής δείχνει την ένταση και την αιτία του θρήνου τους;

4) Ποιες πληροφορίες για τις θρησκευτικές αντιλήψεις στην ομηρική εποχή δίνει η ενότητα;

5) Nα συγκρίνετε τον τρόπο με τον οποίο έγινε η αναγνώριση α. του Oδυσσέα από τον Tηλέμαχο (στ. 196-260) και β. του Oρέστη από την Hλέκτρα (στο παραπάνω «παράλληλο κείμενο») . Tι διαπιστώνετε; (συμβουλευτείτε πρώτα το Δ΄ της 19ης Ενότητας, σελ. 119) . (σχολ. εγχ. σ. 130)

6) Ποιες συναισθηματικές καταστάσεις ζει ο Tηλέμαχος μέχρι να αναγνωρίσει τον πατέρα του και πώς μπορεί να δικαιολογηθούν; (σχολ. εγχ. σ. 130)

7) Στην παρομοίωση των στίχων 242-245 υπάρχει διαφορά στους όρους που παρομοιάζονται: οι αετοί θρηνούν επειδή έχασαν τα μικρά τους, ενώ ο Oδυσσέας κι ο Tηλέμαχος επειδή συναντήθηκαν. Πώς μπορεί να δικαιολογηθεί αυτή η διαφορά; (σχολ. εγχ. σ. 130)

8) Από πόσα και ποια στάδια αποτελείται το σχέδιο μνηστηροφονίας;

9) Να ηθογραφήσετε τον Οδυσσέα από το σχέδιο που καταστρώνει.

10) Κάποια / ες από τις ερωτήσεις της επεξεργασίας που δεν απαντήθηκαν κατά την παράδοση του μαθήματος.